Voreres, asfalt i més arbrat, l'aposta de la ciutadania en els Pressupostos Participatius
07 de juliol de 2022

640 veïns i veïnes de l'Eliana han participat en aquesta vuitena edició

Reparar les voreres de diferents punts del terme municipal com el carrer Rosas, la urbanització de Entrepins, la Pinaeta del Cel o la zona d'Hendaia, millorar l'asfalt en les zones de Taules, Corts Valencianes, Montesol o carrer Esperança i plantar més arbres als carrers són les tres propostes més votades en la 8a edició dels Pressupostos Participatius de l'Eliana en els quals l'Ajuntament invertirà prop de 300.000 euros l'any que ve.

Un total de 640 veïns i veïnes de la localitat han emés un total de 1791 vots, al llarg del passat mes de juny, per a triar entre 19 plans viables de millora prioritària de les infraestructures públiques que agrupaven altres propostes com l'ampliació de la xarxa de carrils bici o la creació de noves instal·lacions esportives, i que seran igualment tingudes en compte pel Consistori per a escometre conforme es dispose de crèdit pressupostari.

El regidor de Participació Ciutadana, Jorge Pérez Comeche, ha agraït especialment al Consell de Xiquetes i Xiquets les seues propostes i als elianers i les elianeres la seua participació amb la qual “contribueixen directament en la millora de la qualitat de vida de tots els seus conciutadans”, ha recordat.